Akademia hou nasionale veldtog om studentelewe uit te bou(Argieffoto) Wat het gedurende jou studiedae ŉ blywende indruk op jou gelaat? Studentwees is meer as net studies. Dit is ŉ bruisende fase waar jy tuis voel, lewenslange vriendskappe en netwerke vorm, pret ervaar, en ŉ betekenisvolle en vrye toekoms bou. Dit is juis waarom die Afrikaanse private hoëronderwysinstelling Akademia vandag ŉ navorsingsveldtog genaamd #Studentelewe van stapel stuur om ŉ nasionale gesprek te begin oor hoe ŉ gesonde en gebalanseerde studentelewe behoort te lyk. Die doel van die veldtog is om van 28 Julie 2022 tot 18 Augustus 2022 data in te samel, te verwerk en moontlik in te stel in die studentelewe van Akademia se Fonties, die bynaam vir Akademia-studente. Uiteindelik sal dit bydra tot die uitbou van Akademia se groeiende studentelewe en -kultuur. Enigiemand – ongeag of jy ŉ oud-Puk, -Tukkie, -Matie of -Kovsie is, of by ŉ ander hoëronderwysinstelling studeer het waar jy ŉ goeie studentelewe ervaar het – word uitgenooi om aan die navorsingsveldtog deel te neem. “Elke storie wat ŉ blywende indruk op jou gemaak het, is ŉ bousteen in die vestiging van gesonde tradisies wat behoue kan bly vir ons kinders en nageslagte,” vertel Douard d’Assonville, studentesakekoördineerder by Akademia. Daar is verskeie maniere om studentestories wat ŉ blywende indruk op jou gemaak het, te deel. (Argieffoto: Christa Steyn-Bezuidenhout/Maroela Media) Akademia bied al ŉ dekade lank ŉ veilige tuiste vir studente en het reeds verskeie studenteaksies en koshuise met gepaardgaande tradisies. “Die tyd het nou aangebreek om die instelling se volhoubare studentelewe na groter hoogtes te neem,” sê D’Assonville verder. “Lede van die publiek word uitgenooi om die vraelys wyd en syd te deel met oudkoshuisvriende, die SR van jou universiteitsdae, of sommer net vriende, kollegas of familie wat ŉ mooi studentestorie het om te vertel.” Die data wat oor ŉ tydperk van drie weke ingesamel word, gaan deur die Solidariteit Navorsingsinstituut, ŉ vennoot van #Studentelewe, verwerk word tot ŉ navorsingsverslag met die oorhoofse temas uit die bydraes van respondente. Uiteindelik sal die verslag die belangrikste oomblikke, wat volgens deelnemers ŉ blywende uitwerking op hulle gehad het, mooi saamvat. Breë temas gaan geïdentifiseer word wat in kleiner dele afgebreek gaan word om die Akademia-studentelewe verder in te kleur. Ná afloop van die data-ontleding en samestelling van die navorsingsverslag sal die uitslae in Oktober 2022 bekendgemaak word. Akademia is gebou vanuit die gemeenskap se klein onbaatsugtige bydraes om ŉ gemeenskapsuniversiteit vir die Afrikaanse taal- en kultuurgemeenskap te vestig. “Daarom is dit belangrik dat die gemeenskap ook ŉ bydrae lewer in die uitbou van ŉ Afrikaanse studentelewe vir ons kinders en nageslagte,” sê Paul Vogel, bedryfshoof van Akademia. “Jy kan help om ŉ bruisende studentelewe vir ons kinders, en kinders se kinders te bou – tradisies wat vir altyd sal hou, dít met die oog op ŉ betekenisvolle en vrye toekoms. Al wat jy hoef te doen, is om jou hart oop te maak en herinneringe te deel.” Bekendes soos Mila Guy, Bennie Fourie en Daniëlla van Heerden het reeds hul studentestaaltjies gedeel en vorm deel van die ambassadeurs van hierdie veldtog. “Daar is niks wat jou gesig so ophelder, en jou oë so laat blink as om terug te dink aan jou studentedae en ŉ staaltjie of twee oor te dra nie. Ons wil jou stories hoor om dit sodoende vir ons nageslagte te kan bewaar,” sluit Vogel af. Watter herinneringe uit jou universiteitsjare koester jy? Watter gebeurtenisse het jou lewe verander? Watter gesonde tradisies het van jou ŉ beter mens gemaak? Jou storie dra by tot Akademia se groeiende studentekultuur. Deel jou hart en stories. Klik hier vir meer inligting. Saam maak ons geskiedenis!